## Pravilnik o vođenju evidencije i objavi kolektivnih ugovora

### NN 14/1996 (21.2.1996.), Pravilnik o vođenju evidencije i objavi kolektivnih ugovora

# MINISTARSTVO RADA I SOCIJALNE SKRBI

Temeljem članka 198. stavka 4. i članka 199. stavka 2.
Zakona o radu ("Narodne novine" broj 38/95, 54/95 i 65/95) i članka
39. stavka 1. točke 2. Zakona o sustavu državne uprave ("Narodne
novine" broj 75/93), ministar rada i socijalne skrbi donosi

## **PRAVILNIK**

### **O VOÐENJU EVIDENCIJE I OBJAVI KOLEKTIVNIH UGOVORA**

Članak 1.

Ovim Pravilnikom uređuje se postupak dostave kolektivnih ugovora
ili njihovih promjena nadležnom državnom tijelu, način vođenja
evidencije o dostavljenim kolektivnim ugovorima i njihovim promjenama i
način objave kolektivnih ugovora.

Članak 2.

Evidenciju kolektivnih ugovora i njihovih promjena vodi Ministarstvo
rada i socijalne skrbi odnosno županijski ured za rad, zdravstvo i socijalnu
skrb (u daljnjem tekstu: nadležno tijelo) ovisno o području primjene
kolektivnih ugovora.

Članak 3.

(1) Kolektivni ugovor ili promjenu kolektivnog ugovora dostavlja na
evidenciju u dva primjerka stranka koja je prva navedena u kolektivnom
ugovoru, odnosno koja otkazuje kolektivni ugovor u roku od 15 dana od dana
sklapanja ili promjene kolektivnog ugovora.

(2) Evidencija kolektivnih ugovora i promjena kolektivnih ugovora vrši
se upisom kolektivnih ugovora i njegovih promjena u Knjigu evidencije kolektivnih
ugovora (u daljnjem tekstu: knjiga).

Članak 4.

(1) Knjiga je tvrdog omota, na kojem je utisnut velikim tiskanim slovima
tekst:

KNJIGA EVIDENCIJE KOLEKTIVNIH UGOVORA (Obrazac broj 1).

(2) Na prvoj unutarnjoj stranici knjige upisuje se velikim tiskanim
slovima naziv nadležnog tijela i rimskim brojem redni broj knjige (Obrazac
broj 2).

(3) Ovlaštena osoba prije prvog upisa ovjerava prvu unutarnju stranicu
knjige svojim potpisom i pečatom.

(4) Stranice knjige, osim prve unutarnje stranice, označene su
rednim brojevima od 1-100.

(5) U knjigu se upisuju slijedeći podaci (Obrazac broj 3):

1. evidencijski broj,

2. naziv kolektivnog ugovora,

3. ugovorne stranke,

4. datum sklapanja kolektivnog ugovora,

5. vrijeme na koje je sklopljen:

a) početak važenja,

b) prestanak važenja,

6. promjene kolektivnog ugovora:

a) sadržaj promjene,

b) naziv i datum akta,

7. datum evidencije,

8. potpis ovlaštene osobe.

(6) Kolektivni ugovor ima stalni evidencijski broj.

Članak 5.

(1) Upisani tekst u knjigu ne smije se brisati i ispravljati.

(2) Iznimno, manje pogreške ispravljaju se precrtavanjem vodoravnom
crtom i stavljanjem popisa ovlaštene osobe i datuma ispravka, a novi se
podaci čitljivo ispisuju iznad precrtanih.

(3) Ako se radi o većim pogreškama upis se poništava precrtavanjem
cjelokupne rubrike crvenom kosom crtom te se obavlja u prvoj slobodnoj
rubrici.

(4) U slučaju kada su rubrike u potpunosti ispunjene upis se
nastavlja na prvoj slobodnoj stranici na koju se prenosi evidencijski broj
i svi važeći podaci nakon čega se ispunjena stranica u cijelosti
precrtava crvenom kosom crtom.

Članak 6.

(1) Nakon upisa podataka iz kolektivnog ugovora ili promjene kolektivnog
ugovora u knjigu, na kolektivnom ugovoru ili njegovoj promjeni upisuje
se evidencijski broj.

(2) Jedan primjerak evidentiranog kolektivnog ugovora ili njegove promjene
vraća se stranci koja ga je dostavila na evidenciju.

Članak 7.

Poslodavac kojeg kolektivni ugovor obvezuje dužan ga je objaviti na
način propisan za objavu pravilnika o radu.

Članak 8.

(1) Uz knjigu nadležno tijelo vodi i zbirku isprava.

(2) U zbirku isprava ulažu se u poseban omot za svaki evidentirani kolektivni
ugovor po jedan primjerak evidentiranog kolektivnog ugovora i svih promjena
kolektivnog ugovora.

Članak 9.

Obrasci broj 1, 2 i 3 s odgovarajućim sadržajem tiskani su uz
ovaj Pravilnik i čine njegov sastavni dio.

Članak 10.

Stupanjem na snagu ovoga Pravilnika prestaje važiti Uputa o registraciji
i objavljivanju registriranih kolektivnih ugovora ("Narodne novine" br.
29/92).

Članak 11.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 112-07/96-01/09 Urbroj: 524-02-96-3 Zagreb, 13. veljače
1996.

Ministar rada i socijalne skrbi **Joso Škara,** v.
r.

---

![](dodatni/365662.gif)

![](dodatni/365663.gif)

Pravilnik, NN 14/1996-223